《实纪二十韵》
宋代·晁说之

双庙之前扁舟舣，太原失守胡尘起。
铁马渡河京城闭，堤上奔亡如磨螘。
不是清河早腹兵，千橹万舳去何已。
百家相逢不相识，同声叹言有如此。
阉贯枭颅一日间，地下未应有馁鬼。
董卓灯脐照橹汜。禄山肠流盛安使。
京不及刑家自全，黼弗显诛恩尚委。
杨炎终报元载雠，微之实同宗闵耻。
政刑既弃胡虏盛，中国不尊招讪毁。
尊名重器假狗彘，公卿何人是知理。
嗟予老病岂乐生，实抱忠谋难须死。
亦尝秦对明光殿，寒饥徒步荆棘里。
面风背日若有待，前有戎车后妻子。
戎车不断顿都城，元戎一言左右以。
遥有人家投宿无，骨肉夜饭无钝齿。
不嗟五日不頮面，但怜一夜灯花喜。
庶几明发脱盗手，复见皇威振遐迩。
庙堂再见谢太傅，奕棋未罢风尘弭。
前夜客投佛寺晚，全家冻泣木鱼底。
我今朝夕幸已多，闻见纷纷聊实纪。

作者简介：晁说之（1059年—1129年），字以道、伯以，因慕司马光之为人，自号景迂生，济州钜野（今山东巨野）人。元丰五年（1082），进士及第，苏东坡称其自得之学，发挥《五经》，理致超然，以“文章典丽，可备著述”举荐。范祖禹亦以“博极群书”荐以朝廷，曾巩亦力荐。晁说之与晁补之、晁冲之、晁祯之都是当时有名的文学家。